Vreemde reuk lei tot gru-vondsArgieffoto: Kent Williamson Die liggaam van ŉ 48-jarige vrou is Maandagmiddag in haar woonstel in die Pinnacle Point-oord in Mosselbaai aangetref nadat die opsigter van die oord ’n vreemde reuk uit haar woonstel geruik het. Kapt. Malcolm Pojie, woordvoerder van die polisie, het aan Maroela Media gesê Cindy Lee Stevens se liggaam is om 12:25 aangetref. Volgens Pojie het die opsigter veiligheidswagte geroep om te kom help, maar hulle kon nie toegang tot die woonstel verkry nie omdat die deur van binne gesluit was. “Hulle het toe op die ou end ’n venster gebreek om toegang te verkry,” sê hy. “Sy het by die voet van die trappe wat na die slaapkamer lei gehang. Dit is duidelik dat sy al ’n geruime tyd dood was, die liggaam was al in ’n ontbinde stadium.” Die polisie vermoed in dié stadium nie gemene spel nie. “Die polisie het opgemerk dat sy sowat vier weke gelede aktief was op sosiale media, dit is waarom daar vermoed word dat sy sowat ŉ maand gelede dood is,” het Pojie gesê. Volgens Pojie sal die geregtelike nadoodse ondersoek vandeesweek gedoen word.